མདོར་ན་ད་ཆ་བཙན་བྱོལ་བོད་པའི་མང་གཙོ་འདི་ཡང་རང་བཙན་ཅན་གྱི་རྒྱལ་ཁབ་ཅིག་དང་བསྡུར་ན་ད་དུང་འཐུས་སྒོ་ཚང་བ་ཞིག་ཏུ་འགྱུར་མི་སྲིད་ལ།སྲིད་སྐྱོང་དང་།སྤྱི་འཐུས་ཀྱི་འོས་བསྡུའི་སྐབས་ཧ་ཅང་འཁྲུག་ཆ་དོད་པོ་བྱེད་ཁུལ་ཡང་དོན་དུ་ལས་འགུལ་བ་ཙམ་ཞིག་ལས་རྒྱལ་ཁབ་ཀྱི་དབུ་ཁྲིད་དང་།གྲོས་ཚོགས་ཀྱི་འཐུས་མི་ངོ་མ་ཞིག་གཏན་ནས་མིན་པ་གསལ་པོ་ཤེས་དགོས་པ་མ་ཟད།ཐ་ན་ང་ཚོའི་སྒྲིག་འཛུགས་འདི་ཡང་མིའི་ལུང་པར་རང་ས་ལག་མཐིལ་ཙམ་མེད་པར་བཙུགས་བཞག་པ་ཙམ་ལས།རང་བཙན་ཅན་གྱི་རྒྱལ་ཁབ་ཅིག་གི་གནས་བབས་དང་གང་ཐད་ནས་བསྡུར་ཐབས་གཏན་ནས་མེད་པ་ངེས་པར་དུ་ཤེས་དགོས།བླ་སྤྲུལ་དང་།འགོ་ཁྲིད།དྲུང་ཆེ་དང་ལས་བྱེད་སོགས་སུ་འདྲ་ཞིག་ཡིན་ཡང་ཐོག་མ་རང་ཉིད་ངོ་ཤེས་དགོས་པ་དང་།རང་ཉིད་ངོ་ཤེས་ཟིན་པའི་རྗེས་སུ་གཞི་ནས་སྤྱི་ཚོགས་ངོས་འཛིན་ཡོང་ཐབས་བྱེད་དགོས།རང་ཉིད་ངོ་མི་ཤེས་མཁན་ཞིག་གིས་སྤྱི་ཚོགས་ཤེས་སྙམ་པ་དེ་ནི་དོན་གྱིས་མངོན་པའི་ང་རྒྱལ་ཙམ་ལས་གཞན་གང་ཡང་མིན་ནོ།།